রাজকুমার হিরানির নতুন ছবি, রণবীর কপূর অভিনীত ‘সঞ্জু’-র ট্রেলার মুক্তির সঙ্গে সঙ্গে হই চই পড়ে গিয়েছে। ট্রেলার মুক্তির সঙ্গে সঙ্গে বেজায় বিপদে পড়েছেন সঞ্জয় দত্ত। তাঁর পরিচিত থেকে বন্ধু-বান্ধব— সকলেই ফোন করে জানতে চাইছেন, ট্রেলারে যেসব ঘটনা দেখানো হয়েছে, তা কি সত্যি, নাকি সিনেমার প্রয়োজনে অতিরঞ্জিত করা হয়েছে সেসব। আসলে সঞ্জয় দত্ত তাঁর জীবনের ঘটনাবহুল কাহিনি সেভাবে কারোকে বলেননি, তাই অনেকেই শিউরে উঠছেন এই ট্রেলার দেখে। 
সঞ্জয় দত্ত’র জীবনে নানা রকম ঘটনা ঘটেছে, নানা ওঠাপড়া দেখেছেন তিনি। তবে সব থেকে নাড়া দিয়েছে ট্রেলারে দেখানো জেলের ভিতরের ঘটনা। সবাই অবাক হয়েছেন, জেলের মধ্যে দেখানো সেই দৃশ্যে, যেখানে তাকে প্রমাণ দিতে হয়েছে তিনি সমকামী কিনা, উলঙ্গ হয়ে পায়ুদ্বার পরীক্ষার মাধ্যমে। আবার যে গারদে তাকে রাখা হয়েছিল, সেখানে শৌচাগারের জল উঠে আসছে। বলিউড সূত্র অনুযায়ী, নানা প্রশ্ন নিয়ে সঞ্জয় দত্ত’র কাছে একের পরে এক ফোন কল আসে। অবশেষে বাধ্য হয়েই, তিনি ফোন বন্ধ করে রাখেন।
 
আসলে অভিনেতা সঞ্জয় দত্ত সম্পর্কে অনেকেই অনেক কথা জানলেও তাঁর জীবনের অনেক কথাই কেউ জানেন না। এই বায়োপিক ‘সঞ্জু’-তে রাজ কুমার হিরানি তা-ই দেখিয়েছেন। এখনও যদি এই ট্রেলার না দেখে থাকেন, অবশ্যই দেখুন। আর আসল খেলা তো সিনেমায়।